অজি শিবিরে বিরাট ধাক্কা, ভারতের বিরুদ্ধে নেই গ্রিন

কলকাতা: ২২ নভেম্বর শুরু হবে বহু প্রতীক্ষিত বর্ডার-গাভাসকর ট্রফি (Border-Gavaskar Trophy)। মুখোমুখি হবে যুযুধান দুই প্রতিপক্ষ ভারত এবং অস্ট্রেলিয়া। নিজেদের মাঠে খেললেও ভারতকে হারানো যথেষ্ট কঠিন হবে প্যাট কামিন্সদের (Pat Cummins)। এর মধ্যে বড় ধাক্কা লাগল অজি শিবিরে। চোট পেয়ে টেস্ট সিরিজ থেকে ছিটকে গিয়েছেন অলরাউন্ডার ক্যামেরন গ্রিন (Cameron Green)। শুধু বর্ডার-গাভাসকর ট্রফিই নয়, তিনি আইসিসি চ্যাম্পিয়ন্স ট্রফিতেও (ICC Champions Trophy) খেলতে পারবেন না।

সেপ্টেম্বর মাসে ইংল্যান্ডে ওডিআই সিরিজ খেলতে গিয়ে পিঠে ব্যথা অনুভব করেছিলেন গ্রিন। তৎক্ষণাৎ দেশে ফেরত পাঠানো হয়। চোট যে গুরুতর তা এখন পরিষ্কার। ক্রিকেট অস্ট্রেলিয়ার তরফে জানানো হয়েছে, পেস বোলারদের স্পাইন স্ট্রেস ফ্র্যাকচার হয়েই থাকে। তবে ফ্র্যাকচারের জায়গার পাশেই গ্রিনের ইউনিক এক সমস্যা রয়েছে যা চোট সারতে দিচ্ছে না। অস্ত্রোপচার করে সেই সমস্যা দূর করা হবে, যাতে ভবিষ্যতে চোট ফিরে না আসে।

আরও পড়ুন: বাবর আজমের বাদ পড়া নিয়ে কে কী বলছেন?

সুস্থ হয়ে মাঠে ফিরতে ফিরতে অন্তত ছয় মাস লাগবে সাড়ে ছ’ ফুটের অলরাউন্ডারের। অর্থাৎ ভারতের বিরুদ্ধে টেস্ট সিরিজ তো বটেই, চ্যাম্পিয়ন্স ট্রফির মতো আইসিসি ইভেন্টও খেলা হবে না তাঁর। বিশ্ব টেস্ট চ্যাম্পিয়নশিপের ফাইনাল জুন মাসে, অস্ট্রেলিয়া ফাইনালে উঠতে পারলে সেই ম্যাচে হয়তো ফিরতে পারেন গ্রিন।

গ্রিনের অনুপস্থিতি অস্ট্রেলিয়ার জন্য বিশাল বড় ধাক্কা। ব্যাট হাতে যেমন লম্বা ইনিংস খেলতে পারেন, তেমন পঞ্চম বোলারের কাজটা দারুণভাবে করে দিতে পারেন। প্যাট কামিন্স, জশ হ্যাজেলউড, মিচেল স্টার্ক এবং নাথান লায়নের সঙ্গে গ্রিনকে নিয়ে অস্ট্রেলিয়ার বোলিং লাইন আপ পূর্ণতা পায়।