২৫ কোটি টাকা দাম পেলেও পুরো টাকা পাবেন না গ্রিন! কেন?

ওয়েব ডেস্ক : চলছে আইপিএলের মিনি নিলাম (IPL Auction 2025)। তবে এই নিলামের আগে থেকেই অস্ট্রেলিয়ার তারকা অলরাউন্ডার ক্যামেরন গ্রিনকে (Cameron Green) নিয়ে জোর চর্চা চলছিল। তিনি নিলামের সবচেয়ে দামি খেলোয়াড় হতে পারে এমনটাই মনে করা হচ্ছিল। আর হল সেটাই। মঙ্গলবার আবুধাবিতে হয়ে চলা নিলামে অজি তারকাকে ২৫.২০ লক্ষ কোটি টাকায় কিনে নিল কলকাতা নাইট রাইডার্স বা কেকেআর (KKR)। তবে পুরো টাকা পাবেন না গ্রিন। তিনি পাবেন ১৮ কোটি। কিন্তু কেন?

মূলত, এর আগে দেখা গিয়েছে, আইপিএলের (IPL) মেগা নিলাম বাদ দিচ্ছেন বিদেশি প্লেয়াররা। বেশি দাম পাওয়ার জন্য তাঁদেরকে অংশ নিতে দেখা গিয়েছে মিনি নিলামে। তবে এই ব্যবস্থা বন্ধ রতে নতুন নিয়ম এনেছে আইপিএল। বিদেশি ক্রিকেটারদের জন্য ‘ম্যাক্সিমাম ফি ক্যাপ’ নিয়ম আনা হয়েছে বিসিসিআইয়ের (BCCI) তরফে। নতুন নিয়মে বলা হয়েছে, কোনও ফ্র্যাঞ্চাইজিগুলি যে পরিমান টাকা দিয়ে কোনও ক্রিকেটারকে রিটেইন করবে, তার থেকে বেশি টাকা পাবে না কোনও বিদেশি ক্রিকেটার। ফলে এই মরশুমের জন্য সর্বোচ্চ রিটেশন স্ল্যাব ছিল ১৮ কোটি টাকা।

আরও খবর : রেকর্ড ২৫.২০ কোটিতে ক্যামেরন গ্রিন-কে কিল কেকেআর!

এদিন নিলামে ক্যামেরন গ্রিনের বেস প্রাইস ছিল ২ কোটি টাকা। ফলে তাঁকে নেওয়ার জন্য এদিন প্রথমে বিড করে মুম্বই ইন্ডিয়ান্স। তার পরেই নামে রাজস্থান রয়্যালস। তার পরেই অজি অলরাউন্ডার নেওয়ার জন্য ঝাঁপায় কেকেআর। প্রথমে রাজস্থান, তার পর বিড চলে চেন্নাই সুপার কিংসের সঙ্গে। অবশেষে ২৫ কোটি ২০ লক্ষ কোটি টাকায় গ্রিনকে কিনে নেয় কলকাতা নাইট রাইডার্স (KKR)। তবে তিনি পাবেন মাত্র ১৮ কোটি টাকা।

আর বাকি টাকা কোথা যাবে? তা নিয়ে প্রশ্ন উঠতেই পারে। এক্ষেত্রে বলা দরকার, ১৮ কোটির বেশি কোনও ক্রিকেটারের দাম উঠলে, বাকি টাকাটা প্লেয়ার্স ওয়েলফেয়ার খাতে খরচ করবে ভারতীয় ক্রিকেট বোর্ড। এদিকে ক্ষতি হয়েছে কেকেআর-এর। কারণ, পুরো টাকাটাই তাঁদেরকে দিতে হবে।